**ΕΛΛΗΝΙΚΗ ΔΗΜΟΚΡΑΤΙΑ**

**ΝΟΜΟΣ ΚΕΦΑΛΛΗΝΙΑΣ Αργοστόλι 12.09.2024**

**ΔΗΜΟΣ ΑΡΓΟΣΤΟΛΙΟΥ Αριθ. πρωτ. 15579**

**ΠΕΡΙΛΗΨΗ ΔΙΑΚΗΡΥΞΗΣ**

**Φανερού δημόσιου πλειοδοτικού διαγωνισμού**

Ο Δήμαρχος Αργοστολίου Θεόφιλος Μιχαλάτος διακηρύσσει ότι:

Εκτίθεται σε φανερό, δημόσιο, προφορικό πλειοδοτικό διαγωνισμό η εκμίσθωση ενός δημοτικού ακινήτου που βρίσκεται στην περιοχή Πλατύς Γιαλός Λάσσης Δ. Ε. Αργοστολίου συνολικού εμβαδού 183 τ.μ. Το εν λόγω ακίνητο αποτελεί τμήμα ευρύτερου ακινήτου και έχει ΚΑΕΚ 250092204004. Η διάρκεια της μίσθωσης θα είναι πενταετής.

Η δημοπρασία θα διενεργηθεί στο ισόγειο του Δημοτικού Θεάτρου στις **25/09/2024** ημέρα **Τετάρτη**. Η κατάθεση των δικαιολογητικών θα γίνεται, με ποινή αποκλεισμού των ενδιαφερομένων, αποκλειστικά και μόνο ενώπιον της Επιτροπής Διεξαγωγής Δημοπρασιών από ώρα **09:00 π.μ. έως 09:30 π.μ.** και η υποβολή των οικονομικών προσφορών θα ξεκινήσει στις **09:45 π.μ**.

Η δημοπρασία μπορεί να συνεχιστεί και πέραν της οριζόμενης στη διακήρυξη ώρας εφόσον εξακολουθούν άνευ διακοπής οι προσφορές.

Οι ενδιαφερόμενοι, **εντός δέκα (10) ημερών από την επομένη της δημοσίευσης της παρούσας** μπορούν να υποβάλλουν τις προτάσεις εκδήλωσης ενδιαφέροντος στο Γραφείο Πρωτοκόλλου του Δημοτικού Καταστήματος στο Αργοστόλι κατά τις εργάσιμες ημέρες και ώρες.

Το κατώτατο όριο προσφοράς ορίζεται στο ποσό των **5.600 ευρώ ετησίως**. Η πρώτη προσφορά πρέπει να είναι ανώτερη από την τιμή εκκίνησης τουλάχιστον **κατά 100,00 ευρώ**. Ομοίως κάθε προσφορά πρέπει να είναι ανώτερη από την προηγούμενη τουλάχιστον κατά **100,00 ευρώ**. Το ποσό της τελικής προσφοράς (διαμορφωθέν μίσθωμα) θα αναπροσαρμόζεται ετησίως από το δεύτερο έτος της μίσθωσης με βάση το ύψος του τιμαρίθμου.

Για να γίνει κάποιος δεκτός στη δημοπρασία θα πρέπει να προσκομίσει:

**Α)** **εγγυητική επιστολή** αναγνωρισμένης Τράπεζας ή του Ταμείου Παρακαταθηκών και Δανείων, το ύψος της οποίας ορίζεται σε ποσοστό 10% επί του ορίου πρώτης προσφοράς, υπολογιζομένου τούτου επί των μισθωμάτων ενός έτους ήτοι **560,00 ευρώ**.

**Β)** **Δελτίο ταυτότητας**

**Γ)** **Φορολογική ενημερότητα.**

**Δ)** **Βεβαίωση μη οφειλής στο Δήμο**.

**Ε)** **Υπεύθυνη δήλωση** στην οποία θα αναφέρει ότι έλαβε γνώση και αποδέχεται ανεπιφύλακτα τους όρους της διακήρυξης.

Στις περιπτώσεις νομικών προσώπων οι ενδιαφερόμενοι πέρα των ανωτέρω πιστοποιητικών πρέπει να προσκομίζουν επιπλέον αντίγραφο του καταστατικού τους, απόφαση-πρακτικό συνεδρίασης του αρμοδίου οργάνου διοίκησης για συμμετοχή στο διαγωνισμό καθώς και το εξουσιοδοτημένο φυσικό πρόσωπο για να καταθέσει τα δικαιολογητικά, να υποβάλλει οικονομικές προσφορές και να υπογράφει κάθε σχετικό έγγραφο.

Αν κάποιος λάβει μέρος στη δημοπρασία για λογαριασμό άλλου, οφείλει να το δηλώσει στην Επιτροπή προ της ενάρξεως, παρουσιάζοντας νόμιμη εξουσιοδότηση με θεωρημένο το γνήσιο της υπογραφής διαφορετικά θεωρείται ότι συμμετέχει ο ίδιος στη δημοπρασία για δικό του λογαριασμό.

Τέλος υποχρεούται να συνοδεύεται από αξιόχρεο εγγυητή, ο οποίος θα υπογράφει τα πρακτικά της δημοπρασίας. Καθίσταται δε εξ ολοκλήρου και αλληλεγγύως υπεύθυνος με το μισθωτή για την εκπλήρωση των όρων της σύμβασης. Ο εγγυητής υποχρεούται επίσης να προσκομίσει δελτίο ταυτότητας, φορολογική ενημερότητα καθώς και βεβαίωση μη οφειλής στο Δήμο.

Για λεπτομερή γνώση των όρων της διακήρυξης οι ενδιαφερόμενοι μπορούν να απευθύνονται στο Δημοτικό Κατάστημα Αργοστολίου καθώς και στο τηλέφωνο 2671360151 (κ. Παπαναστασάτου Ευαγγελία) κατά τις εργάσιμες ημέρες και ώρες.

Ο Δήμαρχος Αργοστολίου

Θεόφιλος Μιχαλάτος